《李伯材出示所藏沈石田画鸡戏题奉赠》
明代·王慎中

怪底丹青含象变，幻出翰音栖匹练。距设微黄如介金，毛施五采云锦烂。

令人白日误苍蝇，不见明星将舞剑。此物虽微德非一，纷纷家畜安能匹。

闲心不狎鹅鹜喧，洁性宁谋虫蚁食。主人怀德何所似，风雨潇潇鸣不已。

待唱曾充上国宾，含香独擅中朝美。迩来抱朴学雌伏，虚骄气尽形如木。

豪华已厌侠场斗，凶吉羞凭蛮风卜。茅堂壁立独悬之，形神相得长昏夙。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。